Broj: 711-I-1611-M-79/22-02-21

Zagreb, 16. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Božene Hrešć, ravnateljice ustanove Ljekarne Koprivnica,** za davanjem mišljenja Povjerenstva, na 159. sjednici, održanoj 16. veljače 2022., daje sljedeće:

**MIŠLJENJE**

1. **Povodom obavljanja dužnosti ravnateljice** **ustanove LJEKARNE KOPRIVNICA Božena Hrešć je obveznica iz članka 3. stavka 1. podstavka 65. ZSSI/21-a te je dužna Povjerenstvu podnijeti imovinsku karticu, ali je sukladno članku 8. stavku 1. ZSSI/21-a Povjerenstvo neće smatrati zakonskom obveznicom ukoliko bi 26. veljače 2022. prestala obavljati istu funkciju te ne bi bila imenovana na novi mandat.**
2. **Ukoliko Irena Hadelan stupi na dužnost ravnateljice ustanove LJEKARNE KOPRIVNICA 27. veljače 2022. za vrijeme važenja odredbi ZSSI/21-a, postat će obveznica iz članka 3. stavka 1. podstavka 65. ZSSI/21-a te će biti dužna Povjerenstvu podnijeti imovinsku karticu.**

Obrazloženje

Zahtjev za davanjem mišljenja Povjerenstva podnijela je Božena Hrešć, ravnateljica ustanove Ljekarne Koprivnica. U knjigama ulazne pošte Povjerenstva zahtjev je zaprimljen 10. veljače 2022. pod poslovnim brojem 711-U-2734-M-79/22-01-5, povodom kojeg se vodi predmet broj M-79/22.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Podnositeljica traži mišljenje Povjerenstva jesu li Božena Hrešć, ravnateljica ustanove Ljekarne Koprivnica, koja je na isteku mandata te joj dužnost prestaje 26. veljače 2022., te nova ravnateljica Irena Hadelan, kojoj mandat započinje 27. veljače 2022., u obvezi podnošenja imovinskih kartica.

Uvidom u podatke nadležnog sudskog registra, utvrđeno je da je Koprivničko-križevačka županijajedini osnivač ustanove Ljekarne Koprivnica, u kojem je Božena Hrešć imenovana ravnateljicom na mandat od četiri godine, odnosno od 27. veljače 2018. do 26. veljače 2022.

Člankom 3. stavkom 1. podstavkom 65. ZSSI/21-a, propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona.

Sukladno članku 8. stavku 1. ZSSI/21-a obveznik je dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 37. stavak 1. Zakona o zdravstvenoj zaštiti („Narodne novine“ broj: 100/18., 125/19. i 147/20.) propisano je da je ljekarnička djelatnost dio zdravstvene djelatnosti koja se obavlja na primarnoj, sekundarnoj i tercijarnoj razini zdravstvene zaštite, a obuhvaća opskrbu stanovništva lijekovima i medicinskim proizvodima te magistralnim/galenskim pripravcima kao i ljekarničku skrb u skladu s posebnim zakonom kojim se uređuje ljekarništvo, slijedom čega je ustanova LJEKARNE KOPRIVNICA ustanova u zdravstvu.

Člankom 10. stavkom 1. ZSSI/21-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Međutim, u trenutku kada je 27. veljače 2018. Božena Hrešć započela obavljati funkciju ravnateljice ustanove Ljekarne Koprivnica na snazi je bio Zakon o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), kojim nije bilo propisano da bi ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samoupravebili obveznici.

U članku 3. stavku 1. podstavku 65. ZSSI/21-a, koji je stupio na snagu 25. prosinca 2021., sadržana je takva odredba, iz koje bi proizlazilo da bi Božena Hrešć povodom obavljanja navedene funkcije bila zakonska obveznica te da je stoga obvezna postupati sukladno odredbama ZSSI-a.

Ukoliko u primjerenom roku od dana stupanja na snagu ZSSI/21-a bude razriješena okolnost obavljanja funkcije ravnateljice zdravstvene ustanove, odnosno ukoliko bi Božena Hrešć prestala obavljati ovu funkciju 26. veljače 2022., kada joj prema navodima iz zahtjeva za mišljenjem prestaje mandat, te ne bi bila imenovana na novo razdoblje, Povjerenstvo ju neće smatrati obveznicom iz članka 3. stavka 1. podstavka 65. ZSSI/21-a te u tom slučaju nije dužna podnositi imovinsku karticu.

Nadalje, Irena Hadelan za koju se navodi da će postati ravnateljica ustanove LJEKARNE KOPRIVNICA 27. veljače 2022., odnosno nakon stupanja ZSSI/21-a na snagu, danom stupanja na ovu dužnost postat će obveznica iz članka 3. stavka 1. podstavka 65. ZSSI/21-a te će biti dužna Povjerenstvu podnijeti imovinsku karticu.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Božena Hrešć, putem e-maila
2. Objava na internetskoj stranici Povjerenstva
3. Pismohrana